[]

บริษัท ทุนธนชาต จำกัด (มหาชน)

Thanachart Capital Public Company Limited

เอกสารแนบ 3

กิจกรรมการเพื่อสังคม

กิจกรรมเพื่อสังคมและสิ่งแวดล้อม

นอกจากการดำเนินธุรกิจของกลุ่มธนชาต ที่มุ่งมั่นในการสร้างผลตอบแทนสูงสุดแก่ผู้ถือหุ้นแล้ว
เรื่องธรรมาภิบาลและความรับผิดชอบต่อสังคมยังเป็นอีกเป้าหมายที่กลุ่มธนชาตได้ให้ความสำคัญ
โดยยึดถือเป็นหนึ่งในกลยุทธ์หลัก 6 ประการของกลุ่มธนชาต (CEO’s Six-point Agenda)
ที่ทุกหน่วยงานต้องให้ความสำคัญ

ในการดำเนินงานของกลุ่มธนชาตตลอด 28 ปีที่ผ่านมา ได้ยึดมั่นในความรับผิดชอบที่มีต่อสังคม
โดยเชื่อว่าการดำเนินธุรกิจที่มีความรับผิดชอบต่อสังคมจะช่วยให้ธุรกิจมีความยั่งยืนในระยะยาว
ซึ่งแม้ว่าจะไม่ได้มีข้อบังคับใด ๆ กำหนดไว้ก็ตาม แต่เป็นสิ่งที่กลุ่มธนชาตได้ทำด้วยความสมัครใจ
โดยมีผู้บริหารระดับสูงขององค์กรเป็นผู้นำในการผลักดันอย่างจริงจัง
ซึ่งหลักการของความรับผิดชอบต่อสังคมของกลุ่มธนชาตนี้
ดำเนินอยู่ภายใต้หลักการในเรื่องความรับผิดชอบต่อสังคมและสิ่งแวดล้อม (Corporate Social
Responsibility) “CSR” ที่ว่า “เติบโตอย่างยั่งยืนและมีคุณธรรม
พร้อมมีส่วนร่วมในการสนับสนุน หรือช่วยเหลือชุมชนท้องถิ่นและสังคมอย่างเข้าใจ ตั้งใจจริง
และต่อเนื่อง จากความร่วมมือกับพนักงาน พันธมิตร ชุมชนในท้องถิ่น และสังคม”

ทั้งนี้ กลุ่มธนชาต ได้แยกแนวทางในการดำเนินงานในเรื่องความรับผิดชอบต่อสังคม
โดยแบ่งเป็นภาพใหญ่ ๆ 2 ด้าน ดังนี้

1.  ในการดำเนินธุรกิจปกติขององค์กร (Socially Responsible Business)
    ซึ่งเป็นไปตามหลักการในเรื่อง CSR ที่ว่าต้องเติบโตอย่างยั่งยืนและมีคุณธรรม โดยตลอด 28
    ปีที่ได้ดำเนินธุรกิจการเงินมานั้น
    กลุ่มธนชาตได้ยึดมั่นที่จะไม่สนับสนุนธุรกิจใดที่ขัดต่อศีลธรรมอันดี หรือเป็นภัยต่อสังคม
    ซึ่งในการดำเนินธุรกิจโดยปกติที่สะท้อนความรับผิดชอบต่อสังคมที่ได้ยึดถือปฏิบัติมา มีดังนี้

1.1 การดำเนินงานของทุกบริษัทในกลุ่มธนชาต จะไม่สนับสนุนหรือทำธุรกิจร่วมกับองค์กรใด ๆ
ที่ผิดกฎหมาย หรือขัดต่อศีลธรรมอันดี

1.2 เคร่งครัดในจริยธรรมและศีลธรรมอันดี ในทุกระดับขององค์กร

1.3 การขายผลิตภัณฑ์หรือบริการใด ๆ
จะต้องเปิดเผยทุกข้อจำกัดหรือเงื่อนไขให้แก่ลูกค้าทราบตั้งแต่แรกอย่างชัดเจน

1.4 ปกป้องข้อมูลที่เป็นเรื่องส่วนตัวของลูกค้า
และปฏิบัติตามกฎหมายในเรื่องเกี่ยวกับข้อมูลลูกค้าอย่างเคร่งครัด

1.5 อาคารสถานที่ต้องมีความปลอดภัยในการทำงาน

1.6 ประหยัดพลังงาน อนุรักษ์สิ่งแวดล้อม และลดการสิ้นเปลืองในการใช้กระดาษ

1.7 ลดการใช้วัสดุที่ก่อให้เกิดมลพิษเป็นอันตรายต่อสุขภาพ

1.8 สนับสนุนความเป็นอยู่ที่ดีของบุคลากร

2.  การดำเนินกิจกรรมเพื่อสังคม (CSR Activities)
    โดยกิจกรรมเหล่านี้อาจเป็นการดำเนินการเอง
    หรือการชักชวนผู้ที่มีความเชี่ยวชาญมาร่วมในกิจกรรมช่วยเหลือสังคม
    ในบางกิจกรรมอาจจะต้องสร้างพันธมิตรในการดำเนินงาน
    เพื่อให้กิจกรรมนั้นบรรลุจุดหมายอย่างมีประสิทธิภาพ รวมถึงการชักชวนกลุ่มผู้มีส่วนได้เสีย
    (Stakeholders) ต่าง ๆ มาร่วมเพื่อให้กิจกรรมเพื่อสังคมประสบความสำเร็จในวงกว้าง
    นอกจากนั้นแล้ว ต้องเป็นการให้ที่ตรงจุด โดยเน้นผู้รับเป็นศูนย์กลางของการออกแบบกิจกรรม
    ซึ่งกิจกรรมดังกล่าวนี้ แบ่งเป็น 3 ประเภทหลัก ได้แก่

    1.  กิจกรรมเพื่อสังคมในส่วนกลาง (Central CSR) เป็นโครงการที่ริเริ่มจากส่วนกลาง
        สำหรับการดำเนินการอาจจะเป็นการดำเนินการโดยส่วนกลาง
        หรือมีส่วนร่วมจากแต่ละสำนักงานภาค และฝ่ายเครือข่ายสาขากรุงเทพฯ (Hub)
        โดยขอบเขตของกิจกรรมเพื่อความรับผิดชอบต่อสังคมของกลุ่มธนชาต
        ได้พิจารณาจากความเกี่ยวเนื่อง หรือความผูกพันกับธุรกิจ
        ทำให้สามารถแบ่งกิจกรรมออกได้เป็น 4 ประเภทหลัก
        เพื่อเป็นแนวทางในการดำเนินกิจกรรม ดังนี้ 1.เพื่อการศึกษาหรือการพัฒนาเยาวชน 2.
        เพื่อสร้างโอกาสให้แก่ผู้ด้อยโอกาสในสังคม 3. เพื่อความปลอดภัยบนท้องถนน และ
        4.เพื่อดูแลสิ่งแวดล้อม

2.2 กิจกรรมเพื่อสังคมของสำนักงานภาคและสำนักงานเครือข่าย (Hub CSR)
มีวัตถุประสงค์เพื่อให้ธนาคารธนชาต จำกัด (มหาชน) “ธนาคารธนชาต” เป็นส่วนหนึ่งของสังคม
และเป็นที่ยอมรับในสังคมที่เราดำเนินธุรกิจอยู่ ดังนั้นกิจกรรมของแต่ละ Hub
นั้นจะมีความแตกต่างกันไป ตามความต้องการ หรือวัฒนธรรมท้องถิ่นในสังคมนั้น ๆ Hub CSR
จึงเป็นกิจกรรมที่ศึกษา และริเริ่มโดยแต่ละ Hub และจะได้รับการพิจารณาและอนุมัติจากส่วนกลาง
สำหรับการดำเนินกิจกรรมนั้น ดำเนินการโดยสำนักงานภาคแต่ละแห่ง
และได้รับการสนับสนุนจากส่วนกลาง

2.3 กิจกรรมเพื่อสังคมของบริษัทในกลุ่มธนชาต
มีวัตถุประสงค์เพื่อให้บริษัทในกลุ่มธนชาตมีส่วนร่วมในการช่วยเหลือสังคม

ในปี 2551 กลุ่มธนชาตได้มีค่าใช้จ่ายในกิจกรรมเพื่อสังคมและสิ่งแวดล้อมรวมจำนวน 16 ล้านบาท
จำแนกเป็น 3 ประเภทหลัก ดังนี้

[]

โดยสามารถแบ่งกลุ่มประเภทกิจกรรมที่กลุ่มธนชาตได้ให้การสนับสนุนดังนี้

[]

กิจกรรมเพื่อสังคมและสิ่งแวดล้อม ในปี 2551 มีกิจกรรมที่ดำเนินการสำคัญดังนี้

กิจกรรมเพื่อสังคมในส่วนกลาง (Central CSR)

กิจกรรมเพื่อสังคมในส่วนกลาง (Central CSR) ของธนาคารธนชาต ในปี 2551 แบ่งออกได้เป็น
2 ลักษณะ คือ โครงการหลัก ได้แก่ โครงการ “ริเริ่ม..เติมเต็ม” และกิจกรรมย่อย ๆ
ในด้านต่าง ๆ อีกหลากหลายกิจกรรม
โดยกิจกรรมเพื่อสังคมในส่วนกลางมักเป็นโครงการที่มีขนาดใหญ่
และเป็นโครงการที่สำนักงานในส่วนกลาง สาขา และสำนักงานเครือข่าย (Hub)
ทั่วประเทศได้ร่วมแรงร่วมใจกันทำกิจกรรม
ซึ่งหัวใจสำคัญในการทำกิจกรรมเพื่อสังคมของธนาคารธนชาต ก็คือ การให้ทุกฝ่าย ทั้งพนักงาน
ผู้บริหาร ลูกค้า และผู้ที่เกี่ยวข้อง ได้มีส่วนในการเข้าร่วมกิจกรรม และการช่วยเหลือตามกำลัง
ตามศรัทธา และความสามารถ

โครงการ “ริเริ่ม..เติมเต็ม” กิจกรรมเพื่อสร้างโอกาสให้แก่ผู้ด้อยโอกาสในสังคม

โครงการเพื่อสังคมที่เป็นโครงการหลักของธนาคารธนชาตในปี 2551 คือ โครงการ
“ริเริ่ม..เติมเต็ม” โดย
ได้มุ่งเน้นไปที่การริเริ่มค้นหาความต้องการที่แท้จริงของสังคมที่ยังขาดอยู่
และรอคอยความช่วยเหลือเพื่อให้ “การให้” นั้น เป็นการให้ที่เติมเต็มได้ตรงกับความต้องการ
โดยธนาคารธนชาตเป็นผู้ช่วยเหลือเองในส่วนหนึ่ง และเป็นตัวกลางในการบอกกล่าวผ่านสารคดีสั้น
ชื่อ “ริเริ่ม..เติมเต็ม โดย ธนาคารธนชาต” ปี 1 เพื่อให้ประชาชนทั่วไป หน่วยงาน
หรือองค์กรที่พร้อมจะช่วยเหลือ ได้มีโอกาสช่วยเหลือผู้ที่ด้อยโอกาสในรูปแบบต่าง ๆ
ไม่ว่าจะเป็นสิ่งของ อุปกรณ์ต่าง ๆเงินบริจาค หรือในรูปแบบอื่น ๆ เช่น การแบ่งปันเวลา ความรู้
ความรัก ความอบอุ่น ความเอาใจใส่ ความเอื้ออาทร ความเป็นเพื่อน หรือในรูปแบบต่าง ๆ
ที่ผู้ให้พร้อมจะให้ โดยออกอากาศในรายการ “จุดเปลี่ยน” ระหว่างเดือนตุลาคม-ธันวาคม 2551
ทุกวันเสาร์ เวลา 13.00 น. ทางสถานีโทรทัศน์ ช่อง 9 และในรายการ “คนค้นฅน”
ระหว่างเดือนมกราคม-กุมภาพันธ์ 2552 ทุกวันอังคาร เวลา 22.15 น. ทางสถานีโทรทัศน์ ช่อง
9 นับเป็นโครงการที่ประสบความสำเร็จ โดยมีองค์กรและมูลนิธิต่าง ๆ
ที่ได้รับความช่วยเหลือจากธนาคารธนชาต และผู้มีจิตศรัทธาแล้วหลายแห่ง เช่น

-   สถาบันมะเร็งแห่งชาติ ธนาคารธนชาต
    มอบเงินสนับสนุนการจัดซื้อเครื่องวัดความดันที่มีความทันสมัยเป็นจำนวนเงิน 285,000 บาท
    เพื่อใช้ประโยชน์ในการตรวจรักษาผู้ป่วยโรคมะเร็ง

-   สถานสงเคราะห์คนชราบ้านบางแค 2 โดยการทำกิจกรรมกายภาพช่วยเหลือผู้สูงอายุ
    และเลี้ยงอาหารกลางวันผู้สูงอายุที่ขาดการดูแลเอาใจใส่จากลูกหลาน
    ในกิจกรรมนี้พนักงานธนาคารธนชาต Hub เพชรเกษม
    จำนวนมากได้มาร่วมกิจกรรมให้ความอบอุ่นแก่ผู้สูงอายุ สร้างความสนุสนาน
    และความปลาบปลื้มแก่ผู้สูงอายุเป็นอย่างมาก

-   มูลนิธิเพื่อเด็กพิการ (ซอยลาดพร้าว 47) โดยตัดเย็บผ้าเพื่อช่วยในการเคลื่อนไหวให้แก่น้อง
    ๆ ที่ป่วยเป็นโรคออทิสติกและพิการ ซึ่งไม่สามารถช่วยเหลือตัวเองได้
    ในกิจกรรมนี้พนักงานธนาคารธนชาต Hub
    รัชดาภิเษกได้มาร่วมกันตัดเย็บผ้าเพื่อช่วยในการเคลื่อนไหวดังกล่าวให้แก่น้อง ๆ

-   การปลูกป่าชายเลน (ณ ศูนย์การเรียนรู้และปฏิบัติการ ชายฝั่งมหาชัยตะวันออก ตำบลโคกขาม
    อำเภอเมือง จังหวัดสมุทรสาคร) เพื่อเป็นการสร้างสำนึกในการห่วงใยธรรมชาติ
    และเป็นการเรียนรู้การปลูกป่าชายเลนที่ถูกวิธี เพื่อให้ต้นกล้าที่ปลูกสามารถมีชีวิตเติบโตได้
    โดยไม่ถูกน้ำทะเลพัดทิ้งไป ซึ่งนับว่าเป็นประโยชน์ต่อสิ่งแวดล้อมเป็นอย่างยิ่ง

-   มูลนิธิเด็ก (อำเภอสามพราน จังหวัดนครปฐม) ธนาคารธนชาตได้มอบเครื่องซักผ้า
    และเครื่องอบผ้าให้แก่น้อง ๆ สถานดูแลเด็กเล็กที่กำพร้ากว่าร้อยชีวิต ซึ่งในช่วงฤดูฝน
    ต้องประสบความยากลำบากในการดูแลเรื่องการซักผ้าอ้อมและเสื้อผ้า
    ตลอดทั้งปัญหาการดูแลเรื่องความอับชื้นของเสื้อผ้า

-   มูลนิธิของคนตาบอดไทย (ซอยบุญอยู่ ถนนดินแดง) ซึ่งได้จัดให้มีห้องสมุดเสียงประจำมูลนิธิฯ
    เพื่อเป็นการให้ความรู้ผ่านแผ่นซีดีไปยังผู้พิการทางสายตา ในกิจกรรมนี้
    ธนาคารธนชาตได้มอบแผ่นซีดีให้แก่มูลนิธิฯ เพื่อใช้ในการบันทึกเสียง
    และยังได้นำพนักงานมาร่วมในการบันทึกเสียง
    เพื่อส่งมอบความรู้ผ่านแผ่นซีดีไปยังผู้ด้อยโอกาสที่พิการทางสายตาอีกด้วย
    นอกจากนั้นแล้วได้มอบเงินสนับสนุนใช้ในการบริหารโครงการไม้เท้าขาวให้แก่มูลนิธิฯ
    เพื่อจัดซื้อไม้เท้าขาวไปแจกจ่ายให้แก่ผู้พิการทางสายตาที่จังหวัดเพชรบุรี

-   การถวายฟันปลอมแก่พระภิกษุ (ณ โรงพยาบาลสงฆ์)
    เพื่อสะท้อนให้สังคมเห็นถึงการทำบุญอีกประการหนึ่งที่โรงพยาบาลสงฆ์
    ที่นอกเหนือจากการถวายภัตตาหารแด่พระภิกษุ ซึ่งสิ่งที่พระภิกษุสูงอายุต้องการมากอีกอย่าง
    ได้แก่ ฟันปลอม ซึ่งจะช่วยให้ท่านสามารถฉัน และเทศน์ได้ตามปกติ

-   โครงการสร้างอาชีพให้แก่ทหารผ่านศึก (ณ โรงพยาบาลทหารผ่านศึก)
    เพื่อให้ประชาชนทั่วไปได้ทราบว่า โรงพยาบาลทหารผ่านศึก นอกจากเรื่องการดูแลรักษาแล้ว
    ยังได้ดูแลเรื่องการฝึกอาชีพให้แก่ทหารผ่านศึกที่พิการด้วย
    ซึ่งทางโรงพยาบาลก็ต้องมีค่าใช้จ่ายในการฝึกอาชีพนี้ด้วย
    แต่ก็ไม่ได้มีงบประมาณที่เพียงพอสำหรับค่าใช้จ่ายการฝึกอาชีพในการนี้ธนาคารธนชาตได้ร่วมมอบเงินทุนสนับสนุนจำนวน
    20,000 บาท

-   มูลนิธิบ้านนกขมิ้น เป็นมูลนิธิที่ดำเนินการดูแลเลี้ยงดูเด็กเร่ร่อนที่ไม่มีครอบครัว
    ซึ่งมีตั้งแต่เด็กเล็กจนกระทั่งเด็กโต ตลอดจนสนับสนุนให้การศึกษา
    เพื่อสร้างให้เด็กเหล่านั้นไม่เป็นภาระของสังคม ซึ่งทางธนาคาร
    ธนชาตได้มอบคอมพิวเตอร์จำนวน 2 เครื่องพร้อมติดตั้งระบบอินเตอร์เน็ต เพื่อให้เด็ก ๆ
    ในบ้านนกขมิ้นได้ใช้ในการค้นหาความรู้ และเพื่อการศึกษาโดยมีครูคอยควบคุมดูแล

    กิจกรรมเพื่อสังคมอื่น ๆ

-   มอบเงินให้แก่มูลนิธิเด็กอ่อนในสลัมในพระบรมราชูปถัมภ์ของสมเด็จพระเจ้าพี่นางเธอ
    เจ้าฟ้ากัลยานิวัฒนา กรมหลวงนราธิวาสราชนครินทร์ โดยธนาคารธนชาตได้มอบเงินจำนวน
    500,000 บาท ให้แก่มูลนิธิเด็กอ่อนในสลัมฯ
    ซึ่งจำนวนเงินดังกล่าวเป็นเงินที่มาจากการร่วมบริจาคของธนาคารธนชาต ลูกค้า ผู้บริหาร
    พนักงาน โดยทุกสาขาของธนาคารธนชาตได้มีกล่องรับบริจาค
    เพื่อเป็นช่องทางให้ผู้สนใจบริจาคเพื่อสมทบทุนให้แก่มูลนิธิเด็กอ่อนในสลัมฯ
    กิจกรรมเพื่อสนับสนุนมูลนิธิเด็กอ่อนในสลัมฯ นี้
    กลุ่มธนชาตได้ดำเนินการต่อเนื่องมาเป็นเวลานานแล้ว
    ตั้งแต่การมอบรถบัสเล็กเพื่อจัดทำเป็นห้องสมุดเคลื่อนที่ การบริจาคเงิน
    และเครื่องใช้จำเป็นสำหรับเด็ก ๆ เครื่องซักผ้า การนำพนักงานไปร่วมในการเลี้ยงดูเด็ก ๆ
    โดยเฉพาะในช่วงเทศกาลพิเศษ ฯลฯ

-   เป็นผู้สนับสนุนหลักในโครงการ “123 Unity Thailand 2008” โดยธนาคารธนชาต
    เป็นผู้สนับสนุนหลักร่วมกับสถานีโทรทัศน์ Thai PBS
    เพื่อช่วยในการเผยแพร่และส่งเสริมให้เยาวชนไทยทั่วประเทศ
    ได้พัฒนาการเรียนรู้และเล่นบทเพลงคลาสสิก กับวาทยากรที่มีชื่อเสียงหลายคน รวมทั้ง
    คุณบัณฑิต อึ้งรังษี วาทยากรระดับโลก อันจะเป็นการสร้างโอกาสในการพัฒนา
    และสนับสนุนความสามารถทางดนตรีของเยาวชนไทยให้ไปสู่ระดับมาตรฐานสากล
    ในโครงการนี้ได้จัดให้มี Music Camp ที่เยาวชนผู้ได้รับคัดเลือกเข้ามาอยู่ร่วมกัน
    เพื่อการเรียนรู้และพัฒนาทักษะทางดนตรีคลาสสิก
    ตลอดจนการฝึกซ้อมเพื่อการแสดงคอนเสิร์ตซิมโฟนีออร์เคสตร้า
    และการแสดงคอนเสิร์ตดังกล่าวจัดขึ้นที่หอประชุมใหญ่ มหาวิทยาลัยธรรมศาสตร์
    ซึ่งได้รับความสนใจเป็นอย่างมาก

-   ถวายผ้าพระกฐินพระราชทาน และมอบเงินสนับสนุนการศึกษาแก่โรงเรียนและเด็กนักเรียน
    ธนาคาร
    ธนชาต และบริษัทในกลุ่มธนชาต ได้เป็นเจ้าภาพในการถวายผ้าพระกฐินพระราชทาน ประจำปี
    2551 ณ วัดพระมหาธาตุวรมหาวิหาร อำเภอเมือง จังหวัดนครศรีธรรมราช
    และในการนี้ได้ทำการมอบเงินสนับสนุนการศึกษาให้แก่โรงเรียน 5 แห่ง
    และมอบทุนการศึกษาให้แก่นักเรียนจำนวน 20 ทุน
    โดยได้รับความร่วมมือจากพนักงานในกลุ่มธนชาต ผู้บริหาร ลูกค้า และประชาชนทั่วไป
    รวมมียอดเงินรับบริจาคทั้งสิ้น 4,819,181.80 บาท

-   สนับสนุนโครงการ “1 พันบาท 1 วันเกิด” ของสมาคมนิสิตเก่าจุฬาลงกรณ์มหาวิทยาลัย
    โดยพระราชประสงค์สมเด็จพระเทพรัตนราชสุดาฯ สยามบรมราชกุมารี
    โดยธนาคารธนชาตได้ร่วมบริจาคสมทบทุนในโครงการเพื่อถวายเป็นพระราชกุศลเนื่องในโอกาสวันเฉลิมพระชนมพรรษา
    5 ธันวามหาราช
    และให้ทุกสาขาของธนาคารธนชาตเป็นช่องทางในการให้บริการแก่ผู้สนใจบริจาคเพื่อสมทบทุนโครงการดังกล่าว

    กิจกรรมเพื่อสังคมของสำนักงานภาค และสำนักงานเครือข่าย (Hub CSR)

    ธนาคารธนชาต มีสำนักงานภาคในแต่ละภูมิภาค
    และสำนักงานเครือข่ายในกรุงเทพมหานครและปริมณฑล (Hub) ทั้งหมด 22 แห่งทั่วประเทศ
    ซึ่งกิจกรรมเพื่อสังคมของสำนักงานภาค และสำนักงานเครือข่ายแต่ละแห่ง
    ก็จะมีความแตกต่างกันไปตามความต้องการหรือวัฒนธรรมในท้องถิ่นนั้น ๆ
    โดยเป็นกิจกรรมที่แต่ละแห่งได้มีการศึกษา สำรวจความต้องการในพื้นที่
    และริเริ่มโครงการเอง โดยการดูแลและอนุมัติจากทางส่วนกลาง
    ซึ่งมีคณะกรรมการพิจารณากิจกรรมเพื่อสังคม (CSR Committee) เป็นผู้รับผิดชอบ
    โดยกิจกรรมที่ได้ดำเนินการในปี 2551 มีดังนี้

-   โครงการ “จักรยานนี้เพื่อน้อง” (Hub เชียงใหม่) โดยมอบจักรยานจำนวน 200 คัน
    ให้แก่โรงเรียนในชนบทที่ อำเภอจอมทอง และอำเภอฝาง จังหวัดเชียงใหม่
    เพื่อให้นักเรียนที่บ้านอยู่ห่างไกลจากโรงเรียนมาก ได้ยืมเพื่อใช้ในการเดินทางไป -
    กลับระหว่างบ้านและโรงเรียน ทำให้การเดินทางรวดเร็วขึ้น
    รวมทั้งยังได้สนับสนุนให้โรงเรียนสามารถดูแลรักษาจักรยานเหล่านั้น
    ให้อยู่ในสภาพที่สามารถใช้งานได้ดีตลอด นอกจากนี้ ยังได้มอบเสื้อกันหนาว ผ้าห่ม
    และอุปกรณ์การเรียนให้กับโรงเรียน โดยมีลูกค้า ผู้บริหาร
    และพนักงานในกลุ่มธนชาตร่วมบริจาคด้วย

-   โครงการ “อาคารธนชาตรักษ์สิ่งแวดล้อม” (Hub ภูเก็ต)
    เป็นการจัดสร้างอาคารอเนกประสงค์ สำหรับโรงเรียนบ้านป่ายาง อำเภอเมือง จังหวัดพังงา
    ซึ่งอยู่ในถิ่นทุรกันดาร เพื่อใช้ในการทำกิจกรรมทางการศึกษา และสันทนาการให้แก่นักเรียน
    รวมถึงเพื่อประโยชน์ของชุมชนในบริเวณนั้นด้วย โดยโครงการนี้พนักงาน Hub ภูเก็ต
    ได้ร่วมในการก่อสร้างกับชุมชนในบริเวณนั้นด้วย

-   โครงการ “บริจาคโลหิต ร้อยใจถวายแม่ ครั้งที่ 1/2551” และ โครงการ “บริจาคโลหิต
    ถวายแด่พ่อหลวง
    ครั้งที่ 2/2551” (Hub ขอนแก่น) เนื่องในโอกาสเฉลิมพระชนมพรรษา
    โดยได้รับความร่วมมือจากสภากาชาด โรงพยาบาลศูนย์ขอนแก่น คลังเลือดกลาง
    คณะแพทยศาสตร์ มหาวิทยาลัยขอนแก่น ซึ่งกิจกรรมในครั้งนี้ ได้จัดต่อเนื่องมาแล้วเป็นครั้งที่ 6
    โดยได้โลหิตทั้งหมด 248,300 ซีซี นอกจากนั้นแล้ว
    ธนาคารธนชาตยังได้ให้บริการตรวจสุขภาพกาย ตรวจโลหิต
    และตรวจสุขภาพทางการเงินให้แก่ผู้มาร่วมในการบริจาคโลหิตฟรี
    พร้อมทั้งแจกกล้าไม้เพื่อให้ผู้มาร่วมบริจาคโลหิตได้นำไปปลูกเพื่อดูแลสิ่งแวดล้อมโลกด้วย

-   กิจกรรมการมอบถุงยังชีพเพื่อช่วยเหลือผู้ประสบอุทกภัย โดยบริจาคในจังหวัดนครสวรรค์
    (Hub นครสวรรค์) ในจังหวัดพระนครศรีอยุธยา (Hub อยุธยา) ในจังหวัดพิษณุโลก
    เขตพื้นที่อำเภอวังทอง อำเภอเนินมะปราง และอำเภอชาติตระการ (Hub พิษณุโลก)
    และในจังหวัดลพบุรี เขตพื้นที่อำเภอเมือง อำเภอโคกสำโรง และอำเภอบ้านหมี่ รวมจำนวน
    4,000 ถุง

-   โครงการ “ธนชาตห่วงใย สวมหมวกนิรภัยให้น้อง ปี 2” (Hub หาดใหญ่)
    เป็นโครงการที่ร่วมรณรงค์การสวมหมวกนิรภัย
    และลดอุบัติเหตุบนท้องถนนที่จะเกิดขึ้นกับเด็กนักเรียนระดับประถมต้น
    ที่ซ้อนท้ายรถจักรยานยนต์ผู้ปกครองมายังโรงเรียน โดยจัดมอบหมวกนิรภัยจำนวน 1,200 ใบ
    เพื่อมอบให้กับเด็กนักเรียนโรงเรียนในเขตพื้นที่จังหวัดสงขลา
    ซึ่งทางโรงเรียนได้ให้ความร่วมมือในการจัดเตรียมสถานที่
    เพื่อให้เด็กนักเรียนแขวนเก็บหมวกนิรภัยที่โรงเรียนด้วย
    นอกจากนั้นแล้วโครงการนี้ยังได้รับความร่วมมือจากตำรวจจราจร
    เพื่อจัดอบรมการขับขี่รถจักรยานยนต์อย่างปลอดภัยให้แก่ผู้ปกครองด้วย

-   โครงการ “ธนชาตคัพ ครั้งที่ 1” (Hub สุราษฎร์ธานี)
    เป็นโครงการส่งเสริมให้เยาวชนสนใจในการเล่นกีฬาฟุตบอล
    และยังปลูกฝังเยาวชนให้รู้จักใช้เวลาว่างให้เกิดประโยชน์ ห่างไกลยาเสพติด
    โดยเป็นการแข่งขันกีฬาที่เป็นที่นิยมอย่างมากในท้องถิ่น
    และเป็นโอกาสที่อาจจะสร้างนักกีฬาดาวรุ่งของจังหวัด ซึ่งอาจก้าวสู่ระดับชาติได้ในอนาคต
    ในการจัดการแข่งขันนี้ได้รับความสนใจ โดยมีทีมสมัครเข้าร่วมในการแข่งขันทั้งสิ้น จำนวน 24
    ทีม และใช้เวลาในการแข่งขันทั้งสิ้น 5 สัปดาห์

-   โครงการ “ปั่นลดมลพิษ...พิชิตโลกร้อน” (Hub งามวงศ์วาน)
    โดยการมอบที่จอดรถจักรยานตามจุดต่าง ๆ หลายแห่งในท้องถิ่นเทศบาลนครนนทบุรี
    จังหวัดนนทบุรี เพื่ออำนวยความสะดวกแก่ประชาชนที่ใช้จักรยานในการเดินทาง
    และร่วมรณรงค์ให้ประชาชนใช้จักรยานในการเดินทางเพื่อช่วยลดภาวะโลกร้อน
    โดยโครงการนี้เป็นโครงการต่อเนื่องที่ Hub งามวงศ์วาน ได้ร่วมกับเทศบาลนครนนทบุรี
    สำหรับกิจกรรมช่วยลดปัญหาภาวะโลกร้อนในรูปแบบต่าง ๆ มาหลายปีติดต่อกันแล้ว
    จากโครงการ “คลองสวย...น้ำใส” โครงการ “โลกไม่ร้อน ที่นครนนท์” ฯลฯ

กิจกรรมเพื่อสังคมของบริษัทในกลุ่มธนชาต

บริษัท ธนชาตประกันภัย จำกัด ได้บริจาคเงินจำนวน 100,000 บาท
ให้กับมูลนิธิการผ่าตัดหัวใจเด็ก โรงพยาบาลราชวิถี เพื่อนำเงินไปช่วยชีวิตเด็กที่เป็นโรคหัวใจ
โดยเฉพาะเด็กยากจนที่ป่วยเป็นโรคหัวใจพิการมาแต่กำเนิด
ให้ได้รับการผ่าตัดหัวใจได้อย่างทันท่วงที

บริษัท ธนชาตประกันชีวิต จำกัด ได้มอบทุนการศึกษาตามโครงการ “ริเริ่ม เติมรัก”
ให้แก่นักเรียนที่เรียนดี แต่ขาดแคลนทุนทรัพย์ ในระดับชั้นมัธยมศึกษาปีที่ 1 - 6
ของโรงเรียนในสังกัดกรมสามัญศึกษาในเขตกรุงเทพมหานคร
จำนวน 60 ทุน โดยดำเนินการต่อเนื่องมาแล้วเป็นปีที่ 6
โดยเป็นทุนการศึกษาที่ให้กับนักเรียนคนเดิมตั้งแต่ชั้นมัธยมศึกษาปีที่ 1 จนจบชั้นมัธยมศึกษาปีที่ 6

บริษัท หลักทรัพย์ ธนชาต จำกัด (มหาชน) ได้จัดโครงการเพื่อสังคม “ช่วยน้องปี 4”
ด้วยการรับบริจาคเงินจำนวน 290,593 บาท พร้อมทั้งอุปกรณ์การศึกษา
และหนังสือให้แก่โรงเรียนบ้านสันหีบ จังหวัดสุโขทัย
เพื่อนำเงินไปปรับปรุงที่พักอาศัยสำหรับนักเรียนที่อยู่ห่างไกลจากโรงเรียน
หรือที่ต้องพักอาศัยอยู่ที่โรงเรียนเป็นประจำ พร้อมทั้งปรับปรุงห้องสมุด
และสร้างห้องน้ำเพิ่มเติมให้กับทางโรงเรียน